Diari Oficial de la Generalitat Valenciana


Sumari del DOGV 3950, del 01-03-2001 (2001/1828)

RESOLUCIÓ de 23 de febrer de 2001, de la Universitat d'Alacant, per la qual es convoquen proves selectives per a l'ingrés en l'escala de tècnic mitjà d'aquesta universitat.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3950

Data del DOGV
:   01-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/1828


Data del document
:   23-02-2001

Organisme emissor
:   Universitat d'Alacant

Tipus de document
:   Resolució

Descriptors 

:   * universitat
    * concurs administratiu

RESOLUCIÓ de 23 de febrer de 2001, de la Universitat d'Alacant, per la qual es convoquen proves selectives per a l'ingrés en l'escala de tècnic mitjà d'aquesta universitat. [2001/X1828]
  
D'acord amb el que disposa l'Estatut d'aquesta Universitat, aprovat pel Decret 107/1985, de la Generalitat Valenciana, de 22 de juliol (Diari Oficial de la Generalitat Valenciana de 26 de setembre), i d'atendre les necessitats de personal d'administració i serveis, aquesta universitat, fent ús de les competències que li atribueixen l'article 18 de la Llei 11/1983, de reforma universitària, en relació amb l'article 3, 2 e) d'aquesta mateixa Llei, com també l'estatut d'aquesta universitat, acorda convocar proves selectives per a l'ingrés en l'escala de tècnic mitjà de la Universitat d'Alacant, segons les bases següents:
  
1. Normes generals
  
1.1 Es convoquen proves selectives per a proveir 1 plaça de l'escala de tècnic mitjà (codi B02), pel sistema general d'accés lliure, per a ocupar llocs d'administració especial, en el Servei de Prevenció.
  
1.2 A aquesta convocatòria seran aplicables el Text Refós de la Llei de Funció Pública Valenciana, de 24 d'octubre de 1995 (tal com s'ha publicat en la Resolució de 23 de novembre de 1995), modificat per la Llei 8/1995, de 29 de desembre, de Mesures Fiscals, Administratives i d'Organització de la Generalitat, per la Llei 14/1997, de 26 de desembre, de Mesures de Gestió Administrativa i Financera d'Organització de la Generalitat, i per la Llei 10/1998, de 28 de desembre de 1998, de Mesures Fiscals, de Gestió Administrativa i Financera i d'Organització de la Generalitat Valenciana, i pel Decret 107/1985, de 22 de juliol del Consell de la Generalitat, que aprova l'Estatut de la Universitat d'Alacant (DOGV de 26 de setembre); pel Decret 33/1999, de 9 de març, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de Funció Pública Valenciana.
  
1.3 El procediment de selecció dels aspirants serà el de concurs oposició. L'oposició estarà formada pels exercicis següent:
  
Primer exercici. De caràcter obligatori i eliminatori, consistirà en la realització d'un qüestionari amb 4 respostes alternatives en cada pregunta, de las quals només una serà la correcta, en què caldrà respondre preguntes relacionades amb la totalitat del programa. Aquest exercici contindrà, com a màxim, un 20% del total de les preguntes referents a la part I del temari. Constarà, com a màxim, de 125 preguntes i la durada no podrà superar els 90 minuts. Es valorarà de 0 a 10 punts. Cada pregunta contestada erròniament tindrà una penalització d'un terç sobre les correctes i les respostes en blanc no puntuaran.
  
Per a superar aquest exercici caldrà arribar a la puntuació que determine el tribunal, i que serà, com a mínim, de 5 punts.
  
Segon exercici. De caràcter obligatori i eliminatori, consistirà en un exercici de preguntes concretes de resposta breu, que contindrà 20 preguntes referents als temes de la part II de l'annex I. La durada no serà superior a 1 hora. Es valorarà de 0 a 10 punts.
  
Per a superar aquest exercici serà necessari arribar a la puntuació que determine el tribunal i que en cap cas podrà ser inferior a 5 punts.
  
Tercer exercici. De caràcter obligatori i eliminatori. Consistirà en la resolució de dos supòsits pràctics, que els aspirants hauran d'elegir entre tres proposats pel tribunal, sobre les matèries del temari que figura en la part II de l'annex I.
  
En aquesta prova es valorarà el rigor analític, la sistemàtica i la claredat d'idees amb vista a l'elaboració d'una solució raonada.
  
La durada no podrà ser superior a 1 hora. Es valorarà de 0 a 5 punts cada supòsit.
  
Per a superar aquest exercici serà necessari arribar a la puntuació que determine el tribunal i que serà, com a mínim, de 2,5 punts en cadascun dels dos supòsits.
  
Quart exercici. De caràcter obligatori i no eliminatori, consistirà en dues fases:
  
Primera fase: realització d'una prova de traducció directa d'un dels idiomes següents: anglès, francès o alemany, a elecció dels aspirants, sense ajuda de diccionari. El text serà el mateix per a cadascun dels idiomes. Es valorarà de 0 a 2 punts.
  
Segona fase: exercici de coneixements de valencià. Consistirà en una prova de traducció directa, sense ajuda del diccionari. Es valorarà de 0 a 4 punts.
  
1.4 Fase de concurs: es valoraran els mèrits acreditats fefaentment pels aspirants que hagen superat la fase d'oposició. El concurs, que no tindrà caràcter eliminatori, farà referència a aptituds, coneixements i experiència dels candidats, d'acord amb el barem següent:
  
a) Titulació: 1 punt per tenir alguna de les titulacions següents: llicenciatura en Biologia, llicenciatura en Farmàcia, llicenciatura en Químiques i llicenciatura en Veterinària.
  
b) Formació: 2 punts com a màxim per cursos de contingut relacionats directament amb el treball que s'ha de dur a terme i que hagen estat impartits per l'administració o bé per centres amb conveni o concert amb aquella, a raó de:
  
0,1 punts per a cursos entre 15 i 49 hores
  
0,2 punts per a cursos de 50 hores o més
  
Quan els cursos siguen impartits es valorarà el doble i caldrà mantenir el màxim de l'apartat.
  
En tot cas, no es valoraran, per exigir-se el coneixement de la matèria en la fase d'oposició, els cursos següents:
  
Cursos de legislació, la matèria dels quals estiga inclosa en el programa de la convocatòria
  
Cursos de valencià
  
Cursos d'idiomes.
  
c) Experiència: 4 punts com a màxim, a raó de:
  
0,25 punts per cada semestre de servei complet en llocs afins en qualsevol administració diferent de la Universitat d'Alacant. Fins a un màxim d'1 punt,
  
0,50 punts per semestre complet de servei en llocs amb funcions afins en la Universitat d'Alacant. Fins a un màxim de 3 punts.
  
Les fraccions superiors a 6 mesos i inferiors a 12 no es valoraran.
  
1.5 La qualificació resultant de la totalitat dels exercicis vindrà determinada per la suma de les puntuacions obtingudes en cadascun d'aquests.
  
Amb el resultat de l'últim exercici de la fase d'oposició, el tribunal publicarà la relació dels aspirants que, per haver superat tots els exercicis eliminatoris, han de passar a la fase de concurs, i els citarà perquè, en el termini de deu dies hàbils, comptadors a partir del dia següent al de la publicació de les qualificacions, presenten la documentació acreditativa dels mèrits i l'experiència previstos en la base 1.4, en el Registre General de la Universitat d'Alacant, o de qualsevol de les maneres establertes per l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat, d'acord amb la Llei 4/1999, de 13 de gener.
  
No seran valorats els mèrits que no es troben suficientment acreditats ni s'admetrà cap documentació presentada fora de termini.
  
1.6 En finalitzar el termini de presentació de documentació establert en la base anterior, el tribunal publicarà en el tauler d'anuncis de l'edifici del Rectorat la llista provisional de valoracions de la fase de concurs i concedirà un termini de deu dies hàbils, comptadors a partir del dia següent al de la publicació d'aquesta llista, perquè els interessats facen les reclamacions i esmenes que consideren pertinents en relació amb la seua baremació.
  
1.7 En haver estat resoltes les possibles al·legacions i esmenes, el tribunal dictarà una resolució en que fixarà la relació definitiva dels aspirants que han superat el procés selectiu, els quals seran proposats per a ser nomenats com a funcionaris.
  
Per a la confecció d'aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació s'ordenaran de major a menor puntuació, i la relació serà interrompuda quan el nombre d'aspirants coincidesca amb el nombre de places convocades, sense que en cap cas puga contenir un nombre superior al de places convocades.
  
En el cas d'empat entre aspirants, l'ordre s'establirà segons la major puntuació obtinguda per cada aspirant en el tercer exercici, en segon lloc, si es manté l'empat, caldrà atenir-se a la major puntuació en el segon exercici, en tercer lloc, si es manté l'empat, caldrà atenir-se a la major puntuació en el primer exercici. Si continua l'empat, caldrà atenir-se a la major puntuació en la fase de concurs. En última instància, l'ordre s'establirà mitjançant sorteig públic.
  
En el supòsit que cap aspirant aprove, la plaça convocada serà declarada deserta.
  
1.8 Les proves selectives començaran a partir del dia 15 d'abril de 2001.
  
2. Requisits dels candidats
  
2.1 Per a ser admès a la realització de las proves selectives, els aspirants hauran de reunir els requisits següents:
  
2.1.1 Ser espanyol o nacional d'un dels estats membres de la Unió Europea o nacional d'aquells estats als quals, en virtut de tractats internacionals fets per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta està definida en el tractat constitutiu de la Comunitat Europea. També podran participar-hi el cònjuge, els descendents i els descendents del cònjuge, dels espanyols i dels nacionals d'altres estats membres de la Unió Europea, sempre que no estiguen separats de dret, menors de vint-i-un anys o majors d'aquesta edat que visquen a càrrec seu. Aquest últim benefici serà igualment d'aplicació a familiars de nacionals d'altres estats quan ho prevegen els tractats internacionals fets per la Comunitat Europea i ratificats per Espanya.
  
2.1.2 Tenir complits els divuit anys i no haver arribat a l'edat de jubilació.
  
2.1.3 Tenir o estar en condicions d'obtenir el títol de diplomat, arquitecte tècnic, enginyer tècnic o equivalent. En el cas de titulacions obtingudes a l'estranger, caldrà tenir la credencial que n'acredite l'homologació.
  
2.1.4 Tenir una formació mínima amb el contingut que especifica el programa de l'annex VI del Reial Decret 39/1997, reglament dels serveis de prevenció, amb una durada mínima de 600 hores (especialitat en higiene industrial).
  
2.1.5 No patir cap malaltia o discapacitació que impedesca l'exercici de les funcions públiques.
  
2.1.6 No haver estat separat mitjançant expedient disciplinari del servei de qualsevol administració o treball públic, ni trobar-se inhabilitat penalment per a l'exercici de funcions públiques. En el cas d'aspirants, la nacionalitat de la qual no siga l'espanyola, igualment, no estar sotmesos a sanció disciplinària o condemna penal que impesdesca, en el seu Estat, l'accés a la funció pública.
  
2.2 Caldrà complir tots els requisits enumerats en la base 2.1 en el dia d'acabament del termini de presentació de sol·licituds i mantenir-los fins al moment de la presa de possessió com a funcionari de carrera.
  
3. Sol·licituds
  
3.1 Els qui vulguen prendre part en aquestes proves selectives hauran de fer-ho constar en una instància que els serà facilitada gratuïtament en el Registre General de la Universitat (edifici del Rectorat), i que figura com a annex IV en aquesta convocatòria, i acompanyar-la amb el comprovant bancari d'haver abonat els drets d'examen, establerts en 2.350 PTA. Aquests drets d'examen s'hauran d'ingressar en el compte corrent 0540004-64, de la CAM, oficina 3191, del campus de Sant Vicent, tot i que hom podrà fer l'ingrés a través d'altres oficines bancàries.
  
3.2 La presentació de sol·licituds es farà en el Registre General de la Universitat, en el termini de 20 dies naturals, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. Les sol·licituds podran ser presentades de les maneres que estableix l'article 38.4 de la Llei 30/1992, de 26 de novembre.
  
3.2.1 Caldrà acompanyar les sol·licituds amb una fotocòpia del DNI. Els aspirants que no tinguen la nacionalitat espanyola i tinguen dret a participar-hi hauran de presentar una fotocòpia del document que acredite la seua nacionalitat i, si escau, els documents que acrediten el vincle de parentiu i el fet de viure a càrrec o d'estar a càrrec del nacional d'un altre estat amb qui tenen aquest vincle. Així mateix, hauran de presentar una declaració d'aquest que no està separat de dret del seu cònjuge i, si escau, del fet que l'aspirant viu o està a càrrec seu.
  
3.3 En cap cas el tràmit de pagament en l'oficina bancària serà substitutiu de l'esmentat tràmit de presentació en temps i forma de la sol·licitud davant l'òrgan expressat anteriorment.
  
3.4 L'aspirant haurà de seguir les instruccions següents en la formalització de la sol·licitud:
  
3.4.1 En el quadre de la sol·licitud destinat a «Forma d'accés» els aspirants hauran de posar «L», segons les instruccions de l'anvers de la instància.
  
3.4.2 Els aspirants hauran d'assenyalar l'idioma al què fa referència la primera fase del quart exercici en el quadre A) de l'epígraf «Dades que cal assenyalar, segons les bases de la convocatòria» de la sol·licitud.
  
3.4.3 Els aspirants hauran de fer-hi constar si volen fer els exercicis del procés selectiu en valencià en el quadre B) de l'epígraf «Dades que cal assenyalar, segons les bases de la convocatòria» de la sol·licitud, de no formalitzar-se, s'entendrà que opten per fer els exercicis en castellà.
  
3.4.4 Els aspirants amb minusvalideses que vulguen sol·licitar adaptació, hauran d'assenyalar-ho en la sol·licitud, per a la qual es farà servir el quadre número 6, i en el quadre número 7 hauran d'assenyalar les possibles adaptacions de temps i mitjans per a la realització dels exercicis en què aquesta adaptació siga necessària. Així mateix, hauran d'adjuntar a la sol·licitud, i portar-lo als exercicis per als quals es concrete l'adaptació, el corresponent certificat acreditatiu de la minusvalidesa o discapacitat, amb l'objectiu de fer efectiva, si escau, aquesta petició.
  
3.4.5 Els aspirants hauran d'assenyalar en el quadre de la sol·licitud destinat a «cos/escala o categoria»: tècnic mitjà i en «codi»: B01.
  
3.5 Els simples errors de fet que es pogueren col·legir de la sol·licitud com a tals podran ser resolts en qualsevol moment, d'ofici o a petició de la persona interessada.
  
4. Admissió d'aspirants
  
4.1 En acabar el termini de presentació d'instàncies, el gerent de la Universitat d'Alacant dictarà una resolució, que serà publicada als taulers d'anuncis de l'edifici de Rectorat de la Universitat i en el Diari Oficial de la Generalitat Valenciana i que contindrà la relació provisional d'admesos i exclosos, amb indicació de la causa d'exclusió.
  
4.2 Els aspirants exclosos disposaran d'un termini de 10 dies hàbils, comptadors a partir de l'endemà de la publicació de la resolució en el Diari Oficial de la Generalitat Valenciana, per a poder resoldre el defecte que n'haja motivat l'exclusió.
  
4.3 En concloure aquest termini, es publicarà una resolució que, a més de declarar aprovada la relació definitiva d'admesos i exclosos, indicarà el lloc, la data i l'hora de començament del primer exercici, amb una antelació mínima de 15 dies hàbils. Aquesta resolució serà publicada en el tauler d'anuncis de l'edifici de Rectorat i en el Diari Oficial de la Generalitat Valenciana.
  
5. Tribunals
  
5.1 Els membres del tribunal i els seus assessors estaran subjectes, en règim i funcionament al que estableixen l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú, a les causes generals d'abstenció i recusació contingudes en l'esmentada llei i al que preveu l'article 8 del Decret 33/1999, de 9 de març del Govern Valencià, que aprova el Reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de Funció Pública Valenciana.
  
Els membres del tribunal hauran de reunir, a més, els requisits previstos en l'article 13.4 del vigent Text Refós de la Llei de Funció Pública Valenciana.
  
5.2 Amb anterioritat a la iniciació de les proves selectives, si escau, es publicarà una resolució amb el nomenament de nous membres del tribunal en substitució dels que n'hagueren perdut la condició.
  
5.3 Amb la prèvia convocatòria del president, es constituirà el tribunal amb l'assistència del president i el secretari i de la meitat, almenys, dels membres titulars o suplents.
  
5.4 Durant el procés selectiu, el tribunal resoldrà tots els dubtes que pogueren sorgir en l'aplicació d'aquestes normes, com també tot el que calga fer en els casos no previstos.
  
5.5 El tribunal podrà disposar la incorporació als seus treballs d'assessors especialistes per a les proves corresponents dels exercicis que estimen pertinents; la tasca d'aquests assessors estarà limitada a prestar la seua col·laboració en les respectives especialitats tècniques. La designació dels assessors haurà de ser comunicada al rector de la universitat.
  
5.6 El tribunal qualificador adoptarà les mesures necessàries en els casos que calga, perquè els aspirants amb minusvalideses tinguen condicions similars per a la realització dels exercicis a la resta del participants. En aquest sentit, caldrà establir per a les persones amb minusvalideses que ho sol·liciten, les possibles adaptacions en temps i mitjans per a la realització de l'exercici. Si en qualsevol moment del procés selectiu el tribunal tinguera dubtes sobre la capacitat d'un aspirant per al desenvolupament de les activitats que habitualment duen a terme els funcionaris de l'escala a què es refereixen aquestes proves, podrà demanar el corresponent dictamen dels òrgans competents de la comunitat autònoma corresponent; en aquest cas, l'aspirant podrà participar condicionalment en el procés selectiu, i la resolució definitiva sobre la seua admissió o exclusió de les proves quedarà en suspens fins a la recepció del dictamen.
  
5.7 El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants, i que en els fulls de l'examen no apareguen noms, trets, marques o signes que permeten conèixer la identitat dels aspirants.
  
5.8 Pel que fa a comunicacions i altres incidències, el tribunal tindrà la seu a la Unitat de Selecció i Formació de la Universitat, campus de Sant Vicent, telèfon 793 85 95 95.
  
5.9 Els membres del tribunal percebran les gratificacions per assistències fixades pel Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris (DOGV de 17 de febrer de 1997).
  
5.10 En cap cas el tribunal no podrà proposar un nombre d'aspirants superior al de places convocades.
  
5.11 El tribunal s'ajustarà a la composició següent:
  
Tribunal titular:
  
President: el rector de la Universitat d'Alacant o la persona que delegue.
  
Dos representants de l'administració, un dels quals farà de secretari i l'altre de vocal
  
Dos representants de les organitzacions sindicals representatives en la Universitat d'Alacant que faran de vocals.
  
Tribunal suplent: amb la mateixa composició.
  
6. Desenvolupament dels exercicis
  
6.1 Els exercicis tindran lloc en les dependències de la Universitat d'Alacant, campus de Sant Vicent del Raspeig. El primer exercici es farà en el lloc, la data i l'hora que estableix la resolució que fa referència la base 4.3.
  
6.2 Els aspirants seran convocats per a cada exercici en crida única. Els qui no hi compareguen seran exclosos de l'oposició, i perdran el seu dret quan es presenten als llocs de realització de les proves si han començat les proves o si no hi assisteixen, tot i que siga degut a causes justificades.
  
6.3 En cada exercici, els aspirants hauran d'acreditar la seua personalitat exclusivament mitjançant la presentació del DNI, del passaport, o del permís de conduir per als aspirants de nacionalitat espanyola. Els aspirants que no tinguen la nacionalitat espanyola hauran d'acreditar la seua personalitat mitjançant el document original que en el país del qual siguen nacionals siga expedit a aquest efecte. L'incompliment d'aquest requisit per algun dels aspirants en determinarà l'exclusió de les proves. En cap cas no seran vàlides les còpies o fotocòpies d'aquests documents.
  
6.4 En qualsevol moment els aspirants podran ser requerits pels membres del tribunal amb la finalitat d'acreditar-ne la personalitat.
  
6.5 Els aspirants hauran d'observar en tot moment les instruccions dels membres del tribunal o del personal ajudant o assessor durant la realització de les proves per a l'adequat desenvolupament d'aquestes.
  
6.6 Després de la realització de cadascuna de les proves, el tribunal farà pública als locals on hagen tingut lloc i al tauler d'anuncis de l'edifici de Rectorat d'aquesta universitat, la llista d'aspirants que les hagen superades.
  
6.7 La publicació dels successius anuncis de realització del segon exercici i següents serà fet pel tribunal en els locals en què haja tingut lloc el primer exercici, en el tauler d'anuncis de l'edifici de Rectorat i per qualsevol altre mitjans, si es considera convenient per a facilitar-ne la màxima divulgació, amb quaranta-vuit hores, almenys, d'antelació a l'assenyalada per a l'inici dels exercicis. Quan es tracte del mateix exercici, l'anunci de la realització es farà amb dotze hores, almenys, d'antelació.
  
6.8 En qualsevol moment del procés selectiu, si el tribunal tinguera coneixement que algun dels aspirants no reuneix la totalitat dels requisits exigits per la present convocatòria, amb prèvia audiència de l'interessat, en proposarà l'exclusió al rector de la Universitat i comunicar-li, així mateix, les inexactituds o les falsedats formulades per l'aspirant en la sol·licitud d'admissió a les proves selectives, a l'efecte procedent.
  
Contra l'exclusió de l'aspirant, hom podrà interposar recurs d'alçada, davant l'autoritat indicada en el paràgraf anterior.
  
7. Llista de aprovats
  
En finalitzar el procés selectiu, el tribunal farà públiques en el Diari Oficial de la Generalitat Valenciana, com també en el lloc o llocs de realització de l'últim exercici i en el tauler d'anuncis de l'edifici de Rectorat, la relació definitiva d'aspirants que han superat el procés selectiu i que seran proposats per al nomenament com a funcionaris, per ordre de puntuació aconseguida, confeccionada segons el que preveu la base 1.7 d'aquesta convocatòria, que en cap circumstància no podrà ser superior al de les places convocades.
  
8. Presentació de documents i nomenament de funcionaris
  
8.1 En el termini de 20 dies hàbils, comptadors a partir de l'endemà del dia en què es facen públiques les llistes definitives, els opositors hauran de presentar en el Registre General de la Universitat els documents següents:
  
a) Fotocòpia del DNI o certificat de naixement expedit per l'organisme oficial corresponent. Per als aspirants que no tinguen la nacionalitat espanyola, fotocòpia del document que n'acredite la nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb el qual tinguen aquest vincle. Així mateix, hauran de presentar una declaració jurada o promesa d'aquest del fet que no està separat de dret del cònjuge i, si bé, del fet que l'aspirant viu o està a càrrec seu.
  
b) Fotocòpia compulsada del títol acadèmic exigible segons aquesta convocatòria, o certificat acadèmic que acredite haver fet tots els estudis requerits per a obtenir-lo i l'acreditació suficient de la formació mínima exigida segons la base 2.1.4.
  
En el cas de titulacions obtingudes a l'estranger, s'haurà de presentar, a més del títol corresponent, la credencial que n'acredite l'homologació.
  
c) Declaració de no haver estat separat mitjançant expedient disciplinari de qualsevol administració o càrrec públic, com també de no trobar-se inhabilitat penalment per a l'exercici de les funcions públiques. Els aspirants que no tinguen la nacionalitat espanyola, a més, hauran de fer una declaració de no estar sotmesos a cap sanció disciplinària o condemna penal que impedesca, al seu estat, l'accés a la funció pública, segons els models que figuren com a annex II i annex III d'aquesta convocatòria.
  
d) Certificat mèdic acreditatiu de no patir cap malaltia o defecte físic o psíquic que impedesca el desenvolupament de les corresponents funcions. A aquest efecte els reconeixements es faran a través dels serveis mèdics existents en el Servei de Prevenció de la Universitat d'Alacant.
  
8.2 Els qui tingueren la condició de funcionaris de carrera o de personal laboral de plantilla estaran exempts de justificar documentalment les condicions i la resta de requisits ja provats per a obtenir-ne el nomenament anterior, i hauran de presentar el certificat del ministeri o organisme de què depenguen per a acreditar aquesta condició, amb indicació del nombre i import del trienni, com també la data del seu compliment.
  
8.3 Els qui, dins el termini fixat, tret dels casos de força major, no presenten la documentació o de l'examen d'aquesta es deduesca que no reuneixen algun dels requisits assenyalats en la base 2.1, no podran ser nomenats funcionaris i en quedaran anul·lades les actuacions, sense perjudici de la responsabilitat en què hagueren incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant.
  
8.4 El president del tribunal enviarà còpia certificada de la relació definitiva dels aprovats al rector de la Universitat, i proposarà el nomenament dels aspirants com a funcionaris de carrera. Per resolució d'aquest òrgan es farà el nomenament com a funcionaris de carrera, el qual serà publicat en el Diari Oficial de la Generalitat Valenciana.
  
8.5 La presa de possessió dels aspirants aprovats es farà en el termini d'un mes, comptador a partir de la data de publicació del nomenament en el Diari Oficial de la Generalitat Valenciana.
  
9. Acreditació de coneixements de valencià
  
9.1 L'acreditació dels coneixements de valencià pels aspirants que hagen superat les proves selectives que disposa l'article 9.4 del Text Refós de la Llei de Funció Pública Valenciana podrà fer-se mitjançant la presentació d'algun dels documents següents:
  
Títol de batxiller o equivalent, cursat a la Comunitat Valenciana, que indique la superació de les assignatures de valencià.
  
Títol de l'Escola Oficial d'Idiomes corresponent al tercer curs de coneixements de valencià.
  
Certificat de nivell mitjà de la Junta Qualificadora de Coneixements de Valencià.
  
9.2 Els qui no puguen acreditar aquests coneixements, estaran obligats a fer-ho en el termini de dos anys o a la realització dels cursos que organitzen els organismes oficials competents amb aquesta finalitat.
  
10. Consulta de la pàgina web
  
Aquesta convocatòria i els actes que se'n deriven que requeresquen ser publicats, podran ser consultats en el web de la Universitat d'Alacant, en l'adreça: http://www.ua.es/es/normativa/empleo/oposiciones/indiceopo.html.
  
11. Norma final
  
Contra la convocatòria, les bases i tots els actes administratius que se'n deriven, els quals exhaureixen la via administrativa, hom pot interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador a partir de l'endemà del dia de la publicació, d'acord amb el que estableix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; l'article 22 de la Llei Orgànica 11/1983, de 25 d'agost, de Reforma Universitària; i el 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Prèviament, hom podrà interposar, en el termini d'un mes, comptador a partir de l'endemà de la publicació d'aquesta convocatòria, un recurs potestatiu de reposició davant del rector, d'acord amb el que disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener. Tot això, sense perjudici que s'utilitze qualsevol altra via que es considere oportuna.
  
Davant ls actuacions del tribunal, es podrà interposar un recurs d'alçada previst l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, en el termini d'un mes comptador a partir de l'endemà de les publicacions o notificacions.
  
El recurs podrà ser interposat davant l'òrgan que va dictar l'acte que s'impugna o davant el rector com a òrgan competent per a resoldre'l.
  
Alacant, 23 de febrer de 2001.- El genent: Manuel Bravo Lifante.
  
ANNEX I
  
Part I
  
Tema 1. L'Estatut d'Autonomia de la Comunitat Valenciana. Significat i estructura. La Comunitat Valenciana segons l'Estatut d'Autonomia. La Generalitat Valenciana. Institucions de la Generalitat Valenciana. Les Corts Valencianes. L'Administració de la Generalitat Valenciana.
  
Tema 2. La Llei Orgànica 11/1983, de 25 d'agost, de Reforma Universitària.
  
Tema 3. La Llei 30/1992, de Règim Jurídic de les Administracions Públiques i del Procediment Administratiu Comú. Àmbit d'aplicació i principis generals. Abstenció i recusació. Els interessats. Sobre l'activitat de les administracions públiques. Sobre les disposicions i els actes administratius. Sobre les disposicions generals dels procediments administratius. Sobre la revisió dels actes en la via administrativa. Revisió d'ofici. Recursos administratius.
  
Tema 4. La Llei de Funció Pública Valenciana. Decret Legislatiu 3231/1995, de 24 d'octubre de 1995.
  
Tema 5. L'Estatut de la Universitat d'Alacant. Estructura de la Universitat. Òrgans de govern i administració. Sobre el professorat. Sobre el règim econòmic i financer.
  
Tema 6. El Decret 33/1999, de 9 de març, del Govern Valencià, pel qual s'aprova el reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de Funció Pública Valenciana.
  
Tema 7. Incompatibilitats: la Llei 53/1984, d'Incompatibilitats del Personal al servei de les Administracions Públiques.
  
Part II
  
Tema 8. Fisiologia del treball. Energètica humana en el treball. Potència. Rendiment. Els diferents nivells de la despesa energètica. El cost de les activitats físiques. Rendiment del treball muscular. Temperatura corporal. La seua regulació. Adaptació a ambients especials. Ambients tèrmics. Disbarismes.
  
Tema 9. Els riscos del treball. Concepte, evolució, classificació i repercussions socioeconòmiques. Evolució del principi de responsabilitat de l'empresari. La socialització del risc professional. Concepte d'accident de treball. El problema de la causalitat i de la imprudència. Repercussions socials i individuals. Índexs de freqüència i de gravetat. La legislació sobre accidents laborals i finalitats.
  
Tema 10. L'Institut Nacional de Medicina. Higiene i seguretat en el treball. Creació, organització i funcions. Els organismes internacionals relacionats amb la medicina del treball.
  
Tema 11. Bioestadística. Estadística descriptiva en dues o tres dimensions. Estimació de paràmetres. Intervals de confiança. Relació entre variables qualitatives. Ajustament de models. Relació entre variables quantitatives. Regressió i correlació. Estructura d'observacions multivariants. Anàlisi de components.
  
Tema 12. Epidemiologia i educació sanitària. Nínxol ecològic del productor. Habitatge i locals de treball. La llar a l'habitatge i influència en la salut del productor i de la seua família, de l'habitatge i la higiene. Benestar en la indústria. Serveis higiènics. Cafeteries i menjadors en les empreses. Jardins d'infància . Camps d'esports. Piscines.
  
Tema 13. Desinfecció, desinsectació i desratització com a tècniques de sanejament en locals de treball, fàbriques, comerços i hotels. Aprovisionament d'aigües potables, eliminació d'aigües residuals i brosses als locals de treball.
  
Tema 14. Ergonomia. Ambient de treball. Ventilació, dimensions i distribució del local de treball. Condicions microclimàtiques i confort tèrmic. Il·luminació, colors, confort visual.
  
Tema 15. Condicions de treball. Disseny ergonòmic estructural. Sobre els dispositius de comandament i control. Sobre la protecció de maquinària. Mètodes d'anàlisi de les condicions de treball.
  
Tema 16. Seguretat laboral. Colors, senyals i avisos de seguretat. Introducció, colors de seguretat, significat, colors de contrast. Classes de senyals segons la seua aplicació. Forma i dimensions de les característiques segons la norma UNE. Avisos de seguretat, redacció, color de fons, composició en l'avís. Electricitat: conceptes generals. Resistència. Intensitat. Voltatge. Efectes de l'electricitat. Contactes directes i indirectes. Mètodes de prevenció. Connexió de terra. Interruptor diferencial.
  
Tema 17. Incendis. Triangle de foc. Tetraedre del foc. Com evitar un incendi. Tipus d'incendi, característiques i manera d'apagar-lo. Extintors contra incendis. Camps d'aplicació. Organització de l'equip d'incendi. Concepte d'explosió. Efectes d'una explosió. Factors necessaris perquè s'hi produesca. Com prevenir les explosions. Protecció contra les explosions. Riscos per a la salut ocasionats per les substàncies explosives. Accidents ocasionats per les explosions i els seus efectes. El «Blast Injury».
  
Tema 18. Sector de la construcció. Instal·lacions, acabaments i acabats. Instal·lacions elèctriques, fontaneria, gas i calefacció. Murs i parets coberts, escales. Manipulació de cristalls, pintures i vernissos. Riscos i mesures de prevenció de cristalls, pintures i vernissos. Riscos i mesures de prevenció. Patologia laboral més freqüent en el sector de la construcció. Estudi de l'elevació i transport a braç. Fisiologia. Riscos. Tècniques i mètodes de treball.
  
Tema 19. Plaguicides. Principis generals. Efectes biològics. Mesures de seguretat i higiene. Plaguicides halogenats. Plaguicides organofosforats. Efectes biològics. Mesures de seguretat i higiene. Tractament.
  
Tema 20. Higiene. Objectiu. Camps d'actuació. Higiene teòrica de camp i analítica. Cicle higiènic. Higiene teòrica. Valors estàndard. Concentracions dels contaminants. Camins d'entrada d'aquests.
  
Tema 21. Higiene de camp. Enquesta higiènica. Presa de mostres Instruments de mostratge. Informe higiènic de la situació.
  
Tema 22. Gasos, fums, pols, vapors i boires. Els seus efectes biològics. Prevenció i protecció. Soroll i vibracions. El seus efectes biològics. Prevenció i protecció. Pressió atmosfèrica. Els seus efectes biològics. Prevenció i protecció.
  
Tema 23. Radiacions ionitzants. Els seus efectes biològics. Prevenció i protecció. Radiacions electromagnètiques. Els seus efectes biològics. Prevenció i protecció.
  
Tema 24. Temperatures extremes. Els seus efectes biològics. Prevenció i protecció. Il·luminació. Els seus efectes biològics. Prevenció i protecció.
  
Tema 25. La higiene industrial com a tècnica preventiva. Actuacions d'higiene industrial.
  
Tema 26. Toxicologia. Efectes dels contaminants químics. Avaluació de l'exposició als contaminants. Determinació de la concentració dels contaminants químics.
  
Tema 27. Tècniques de ventilació industrial. Ventilació general i ventilació per extracció localitzada.
  
Tema 28. Llei de prevenció de riscos laborals. Reglaments dels serveis de prevenció.
  
Tema 29. Condicions de treball en laboratoris. Disseny i distribució. Compartimentació davant el foc. Il·luminació. Pantalles de visualització de dades. Instal·lacions elèctriques. Gasos a pressió. Elements d'actuació i protecció. Magatzematge de productes químics i material de vidre.
  
Tema 30. Sistemes de control en laboratoris. Control d'operacions bàsiques. Tècniques generals de control de contaminants. Control ambiental al laboratori. Treball amb mostres biològiques. Control de productes cancerígens, mutàgens i teratògens. Control de radioisòtops. Treball amb gasos a pressió. Maneig de productes líquids.
  
Tema 31. Manual d'autoprotecció. Guia per al desenvolupament del pla d'emergència contra incendis i desallotjament als locals i edificis. Guia d'aplicació manual. Generalitats. Avaluació de riscos. Mitjans de protecció. Pla d'emergència. Implantació.
  
Tema 32. Reglament sobre notificació de substàncies noves i classificació, envasat i etiquetatge de substàncies perilloses. Nomenclatura d'activitats molestes, insalubres, nocives i perilloses.
  
Tema 33. Residus sòlids. Gestió de residus sòlids. Mètodes tècnics de tractament. Abocador sanitari i controlat. Planificació del sistema de recollida, tractament i abocament. Factors ambientals en un abocament controlat. Incineració, compostatge, piròlisi i digestió anaeròbia. Reciclatge o recuperació de materials. Mètodes de desallotjament en primera etapa dels residus sòlids.
  
Aigua potable. Característiques fisicoquímiques i bacteriològiques de l'aigua potable. Característiques que defineixen la qualitat de l'aigua (organolèptiques, fisicoquímiques, components no desitjables, tòxics, microbiològics i radioactivitat). Classificació de les aigües (potable, sanitàriament permissible i no potable). Vigilància de les aigües. Principis de la cloració d'aigües. Objectiu, reacció amb l'aigua, reacció clor/amoníac, teoria sobre el mecanisme d'acció i cloració residual lliure. L'ozó com a desinfectant; avantatges i inconvenients.
  
Tema 34. Protecció davant d'explosions:
  
- Fenòmens explosius. Generalitats, explosió química i efectes d'una explosió
  
- Condicions perquè es produesca l'explosió o incendi
  
- Inflamabilitat. Límits i punts d'inflamació
  
- Reglament electrotècnic segons emplaçaments en classes i divisions de graus
  
- Sistemes de protecció elèctrics
  
Tema 35. Reglament tecnicosanitari de menjadors col·lectius. Reglament de manipuladors d'aliments. Directiva 93/43/CEE relativa a la higiene dels productes alimentaris. Malalties transmeses pels aliments i els manipuladors d'aliments.
  
Tema 36. Disposicions mínimes de seguretat i salut relatives a la utilització pels treballadors d'equips de protecció individual.
  
Tema 37. Disposicions mínimes de seguretat i salut relatives a: manipulació manual de càrregues que comporten riscos, en particular dorsolumbars. Treballadors que utilitzen equips que incloguen pantalles de visualització. Disposicions mínimes de seguretat i salut en els llocs de treball.
  
ANNEX II
  
El/la senyor/a:
  
amb adreça a:
  
document nacional d'identitat número:
  
declara, a l'efecte de ser nomenat/da funcionari/ària de l'escala
  
que no ha estat separat/da del servei de cap de las administracions públiques i que no em trobe inhabilitat/da penalment per a l'exercici de funcions públiques.
  
, de de 200
  
ANNEX III
  
El/la senyor/a
  
amb adreça a
  
i (document d'acreditació de nacionalitat) número
  
declare, a l'efecte de ser nomenat/da funcionari/ària de l'escala
  
que no estic sotmès/sa a sanció disciplinària o condemna penal que impedesca, en el meu Estat, l'accés a la funció pública.
  
, d de 200
  
Instruccions per a l'interessat
  
Instruccions generals
  
Escriviu només a màquina o amb bolígraf sobre una superfície dura i useu majúscules de tipus d'impremta.
  
Assegureu-vos que les dades siguen clarament llegibles en tots els exemplars
  
Eviteu doblegar el paper i fer-hi correccions, esmenes o ratllades
  
No escriviu en els espais ombrejats o reservats
  
No oblideu signar l'imprès
  
Instruccions particulars
  
1. Cos. Consigneu el text i, si s'escau, el codi del cos o escala que figura en la corresponent convocatòria
  
2. Especialitat, àrea o assignatura. Consigneu, si s'escau, el text i el codi de la convocatòria
  
3. Forma d'accés: Consigneu la lletra majúscula prenent la que corresponga d'acord amb la clau següent:
  
Lletra Forma d'accés
  
L Lliure
  
P Promoció interna
  
C Lliure amb puntuació en fase de concurs
  
I Reserva per a interins
  
F Funcionarització personal laboral
  
Consigneu una «D» quan siga pel nombre de discapacitats establert en la convocatòria
  
4. Província d'examen. Consigneu el text i, si s'escau, el codi que figura en la convocatòria
  
5. Minusvalidesa. Marqueu amb una X
  
24. Drets d'examen. Consigneu l'import dels drets d'examen i número del compte corrent que assenyala la convocatòria, ja que és un imprès autoliquidatiu.